แมนูไลฟ์ฯร่วมชิงเบี้ย ประกันโรคมะเร็ง3คุ้ม
แมนูไลฟ์ฯ ลงแข่งตลาดประกันโรคมะเร็ง ชูความคุ้มครองครบวงจร
24 พ.ย. 2558

แมนูไลฟ์ฯ ลงแข่งตลาดประกันโรคมะเร็ง ชูความคุ้มครองครบวงจร
นายอินเดรียน นัยดู ประธานกรรมการบริหารสำนักงานภูมิภาค ไทย เวียดนาม และกัมพูชาของแมนูไลฟ์ เปิดเผยว่า  บริษัท แมนูไลฟ์ ประกันชีวิต ประเทศไทย ได้เปิดตัวผลิตภัณฑ์คุ้มครองด้านมะเร็งใหม่ “แมนูไลฟ์ วี แคร์ คูณ 3” เป็นชุดแบบประกันที่ได้รับการออกแบบมาเพื่อให้ความคุ้มครองสูงสุด 3 คุ้ม ไม่ว่าจะเป็นการเจ็บป่วยด้วยโรคร้ายแรงอย่างมะเร็งตามข้อกำหนด และการมีเงินชดเชยรายวันวันละ 2,000 บาท กรณีเป็นผู้ป่วยในสูงสุด 365 วัน
นอกจากนี้ หากมีการเข้ารับการรักษาจากอุบัติเหตุ หรือเข้ารับการรักษาในห้องผู้ป่วยหนัก หรือในโรงพยาบาลในต่างประเทศ จะได้รับเงินชดเชยเพิ่มเป็นสองเท่า หรือ 4,000 บาท สูงสุดถึง 45 วัน และยังได้รับความคุ้มครองกรณีสูญเสียชีวิตจากเหตุต่างๆ ทั้งจากอุบัติเหตุหรือจากการเจ็บป่วยอีก 1 แสนบาท
สำหรับผลการดำเนินงานในช่วง 9 เดือนแรกปีนี้ มีเบี้ยรับรวม 594 ล้านบาท เพิ่มขึ้น 64% เป็นผลมาจากยอดขายประกันการลงทุนประเภทชำระเบี้ยครั้งเดียว หรือซิงเกิ้ลพรีเมียมเพิ่มขึ้นอย่างมาก โดยมียอดขาย 275 ล้านบาท จากช่วงเดียวกันของปีก่อนที่มีไม่ถึง 1 ล้านบาท ส่วนเบี้ยปีแรกประเภทสามัญมี 66 ล้านบาท ลดลง 8% เบี้ยต่ออายุ 253 ล้านบาท และอัตราการต่ออายุของลูกค้าเก่าอยู่ที่ 70%